Document ID: 32008R1254

ΚΑΝΟΝΙΣΜΌΣ (ΕΚ) αριθ. 1254/2008 ΤΗΣ ΕΠΙΤΡΟΠΉΣ
της 15ης Δεκεμβρίου 2008
για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 20 παράγραφος 3, το άρθρο 21 παράγραφος 2, το άρθρο 22 παράγραφος 2 και το άρθρο 38 στοιχείο α),
Εκτιμώντας τα ακόλουθα:
(1)
Ο κανονισμός (ΕΚ) αριθ. 834/2007 και ιδίως το άρθρο 20 καθορίζει τις βασικές απαιτήσεις για την παραγωγή βιολογικής μαγιάς. Οι λεπτομερείς κανόνες για την εφαρμογή των εν λόγω απαιτήσεων καθορίζονται στον κανονισμό (ΕΚ) αριθ. 889/2008 της Επιτροπής (2).
(2)
Δεδομένου ότι πρέπει να θεσπιστούν διατάξεις για την παραγωγή βιολογικής μαγιάς, είναι σκόπιμο το πεδίο εφαρμογής του κανονισμού (ΕΚ) αριθ. 834/2007 να καλύπτει εφεξής τη μαγιά που χρησιμοποιείται ως τρόφιμο και ζωοτροφή.
(3)
Για να βοηθηθούν οι κάτοχοι εκμεταλλεύσεων βιολογικής γεωργίας να βρουν κατάλληλη τροφή για τα ζώα τους και για να διευκολυνθεί η μετατροπή σε εκτάσεις βιολογικής καλλιέργειας ώστε να καλυφθεί η αυξανόμενη ζήτηση βιολογικών προϊόντων, είναι σκόπιμο να επιτραπεί έως 100 % η χρήση ζωοτροφών σε μετατροπή, που προέρχονται από την ίδια εκμετάλλευση του γεωργού, στο σιτηρέσιο ζώων βιολογικής εκτροφής.
(4)
Σύμφωνα με το παράρτημα VI τμήμα Β του κανονισμού (ΕΟΚ) αριθ. 2092/91 του Συμβουλίου (3) μόνο τα ένζυμα τα οποία συνήθως χρησιμοποιούνται ως βοηθητικά μέσα επεξεργασίας επιτρεπόταν να χρησιμοποιούνται στη μεταποίηση βιολογικών τροφίμων. Τα ένζυμα που χρησιμοποιούνται ως πρόσθετα τροφίμων πρέπει να περιλαμβάνονται στον κατάλογο των εγκεκριμένων προσθέτων τροφίμων στο παράρτημα VI τμήμα Α σημείο Α.1 του εν λόγω κανονισμού. Είναι ανάγκη να επανεισαχθεί η διάταξη αυτή στους νέους κανόνες εφαρμογής.
(5)
Δεδομένου ότι η μαγιά δεν θεωρείται γεωργικό προϊόν κατά την έννοια του άρθρου 32 παράγραφος 3 της συνθήκης και για να επιτραπεί η επισήμανση της βιολογικής μαγιάς ως βιολογικής, είναι αναγκαίο να τροποποιηθεί η διάταξη για τον υπολογισμό των συστατικών. Ωστόσο, ο υπολογισμός της μαγιάς και των προϊόντων μαγιάς ως γεωργικών συστατικών θα είναι υποχρεωτικός από την 31η Δεκεμβρίου 2013. Το χρονικό αυτό διάστημα είναι απαραίτητο για την προσαρμογή της βιομηχανίας.
(6)
Η διακοσμητική χρώση βραστών αυγών αποτελεί παράδοση σε ορισμένες περιοχές της Ευρωπαϊκής Ένωσης σε συγκεκριμένη περίοδο του έτους και δεδομένου ότι βιολογικά αυγά μπορεί επίσης να χρωματιστούν και να διατεθούν στην αγορά, ορισμένα κράτη μέλη υπέβαλαν αίτηση να επιτραπούν χρωστικές προς το σκοπό αυτό. Ομάδα ανεξάρτητων εμπειρογνωμόνων εξέτασε ορισμένες χρωστικές και διάφορες άλλες ουσίες για την απολύμανση και τη διατήρηση των βραστών αυγών (4) και κατέληξε στο συμπέρασμα ότι μπορούν να επιτραπούν ορισμένες φυσικές χρωστικές καθώς και συνθετικά οξείδια και υδροξείδια του σιδήρου, σε προσωρινή βάση. Λόγω του τοπικού και εποχικού χαρακτήρα της παραγωγής είναι, ωστόσο, σκόπιμο να εξουσιοδοτούνται οι αρμόδιες αρχές να χορηγούν σχετικές άδειες.
(7)
Σύμφωνα με σύσταση ομάδας εμπειρογνωμόνων για τη βιολογική μαγιά (5), είναι σκόπιμο να επιτραπούν πολλά προϊόντα και ουσίες που είναι απαραίτητα για την παραγωγή βιολογικής μαγιάς, παρασκευασμάτων και σκευασμάτων μαγιάς δυνάμει του άρθρου 21 του κανονισμού (ΕΚ) αριθ. 834/2007. Το άρθρο 20 του εν λόγω κανονισμού ορίζει ότι για την παραγωγή βιολογικής μαγιάς χρησιμοποιούνται μόνο βιολογικώς παραγόμενα υποστρώματα και ότι σε βιολογικά τρόφιμα ή ζωοτροφές δεν πρέπει να συνυπάρχουν βιολογική και μη βιολογική μαγιά. Ωστόσο, η ομάδα εμπειρογνωμόνων συνέστησε στα συμπεράσματά της τής 10ης Ιουλίου 2008 να επιτρέπεται προσωρινά η χρήση εκχυλίσματος μη βιολογικής μαγιάς σε ποσοστό 5 %, έως ότου είναι διαθέσιμο εκχύλισμα βιολογικής μαγιάς, ως πρόσθετο υπόστρωμα για την παραγωγή βιολογικής μαγιάς ως πηγής αζώτου, φωσφόρου, βιταμινών και ανόργανων ουσιών. Σύμφωνα με τους κανόνες ευελιξίας που αναφέρονται στο άρθρο 22 παράγραφος 2 στοιχείο ε) του εν λόγω κανονισμού, επιτρέπεται η χρήση εκχυλίσματος μη βιολογικής μαγιάς σε ποσοστό 5 % για την παραγωγή βιολογικής μαγιάς.
(8)
Κατά συνέπεια, ο κανονισμός (ΕΚ) αριθ. 889/2008 πρέπει να τροποποιηθεί αναλόγως.
(9)
Οι τροποποιήσεις εφαρμόζονται από την ημερομηνία εφαρμογής του κανονισμού (ΕΚ) αριθ. 889/2008.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 889/2008 τροποποιείται ως εξής:
1.
Στο άρθρο 1 παράγραφος 2, καταργείται το στοιχείο δ).
2.
Στο άρθρο 21, η παράγραφος 1 αντικαθίσταται από το ακόλουθο κείμενο:
«1. Μέχρι το 30 % της σύστασης των σιτηρεσίων, κατά μέσο όρο, επιτρέπεται να περιέχει ζωοτροφές σε μετατροπή. Όταν οι ζωοτροφές σε μετατροπή προέρχονται από μονάδα που ανήκει στην ίδια εκμετάλλευση, το ποσοστό αυτό μπορεί να αυξάνεται σε 100 %.»
3.
Το άρθρο 27 τροποποιείται ως εξής:
α)
στην παράγραφο 1 στοιχείο β) προστίθεται η ακόλουθη πρόταση:
«ωστόσο, τα ένζυμα που χρησιμοποιούνται ως πρόσθετα τροφίμων πρέπει να απαριθμούνται στο παράρτημα VIII τμήμα Α.»·
β)
στην παράγραφο 2 προστίθεται το ακόλουθο στοιχείο γ):
«γ)
η μαγιά και τα προϊόντα μαγιάς υπολογίζονται ως συστατικά γεωργικής προέλευσης από την 31η Δεκεμβρίου 2013.»·
γ)
προστίθεται η ακόλουθη παράγραφος 4:
«4. Για την παραδοσιακή διακοσμητική χρώση του κελύφους βραστών αυγών που παράγονται με σκοπό να διατεθούν στην αγορά σε συγκεκριμένη περίοδο του έτους, η αρμόδια αρχή δύναται να επιτρέπει για την προαναφερόμενη περίοδο, τη χρήση φυσικών χρωστικών και φυσικών ουσιών επικάλυψης. Η άδεια μπορεί να καλύπτει συνθετικά οξείδια και υδροξείδια του σιδήρου έως τις 31 Δεκεμβρίου 2013. Οι άδειες κοινοποιούνται στην Επιτροπή και στα κράτη μέλη.».
4.
Παρεμβάλλεται το ακόλουθο άρθρο 27α:
«Άρθρο 27α
Για τους σκοπούς της εφαρμογής του άρθρου 20 παράγραφος 1 του κανονισμού (ΕΚ) αριθ. 834/2007, οι ακόλουθες ουσίες μπορούν να χρησιμοποιούνται στην παραγωγή, παρασκευή και μορφοποίηση της μαγιάς:
α)
οι ουσίες που απαριθμούνται στο παράρτημα VIII τμήμα Γ του παρόντος κανονισμού·
β)
τα προϊόντα και οι ουσίες που αναφέρονται στο άρθρο 27 παράγραφος 1 στοιχεία β) και ε) του παρόντος κανονισμού.».
5.
Στο κεφάλαιο 6 του τίτλου ΙΙ, παρεμβάλλεται το ακόλουθο τμήμα 3α:
«Τμήμα 3α
Έκτακτοι κανόνες παραγωγής όσον αφορά τη χρήση συγκεκριμένων προϊόντων και ουσιών στη μεταποίηση σύμφωνα με το άρθρο 22 παράγραφος 2 στοιχείο ε) του κανονισμού (ΕΚ) αριθ. 834/2007
Άρθρο 46a
Προσθήκη εκχυλίσματος μη βιολογικής μαγιάς
Όταν ισχύουν οι όροι που καθορίζονται στο άρθρο 22 παράγραφος 2 στοιχείο ε) του κανονισμού (ΕΚ) αριθ. 834/2007, επιτρέπεται η προσθήκη στο υπόστρωμα (υπολογιζόμενο επί ξηρού) εκχυλίσματος ή προϊόντος αυτόλυσης μη βιολογικής μαγιάς σε μέγιστο ποσοστό 5 % για την παραγωγή βιολογικής μαγιάς, όταν οι επιχειρήσεις δεν είναι σε θέση να αποκτήσουν εκχύλισμα ή προϊόν αυτόλυσης μαγιάς από βιολογική παραγωγή.
Η διαθεσιμότητα εκχυλίσματος ή προϊόντος αυτόλυσης βιολογικής μαγιάς θα επανεξεταστεί έως τις 31 Δεκεμβρίου 2013 με σκοπό την κατάργηση της εν λόγω διάταξης.»
6.
Το παράρτημα VIII τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 2008.

Labels: 3
17
16
6